金陵吳思道居都城面城開軒名曰横翠作此贈之
作者：釋德洪
朝代：宋

paragraphs: 醉隱琴無絃，乃得琴中意。
詩髯軒無山，而有看山味。
青山隨意有，那復問城市。
醉眼看雉堞，便覺是横翠。
因以名吾軒，坐卧增爽氣。
春花解言語，風松中宮徵。
我來不能辨，夕陰滿窗几。
頗怪靈鷲峰，顛狂復飛至。
清嘯呼白猨，愧我非慧理。
戲題五字詩，平淡出奇偉。
君應意挑戰，詎敢摩其壘。
大勝賦子虚，誇詞託亡是。